b'\n_START_ARTICLE_\nPave (Tenavat)\n_START_PARAGRAPH_\nPave (engl. Shermy) on hahmo Charles M. Schulzin luomassa Tenavat-sarjakuvassa. Pave oli varhainen hahmo, joka poistui my\xc3\xb6hemmin sarjasta kokonaan._NEWLINE_Pave oli yksi Tenavien nelj\xc3\xa4st\xc3\xa4 alkuper\xc3\xa4isest\xc3\xa4 hahmosta, ja h\xc3\xa4n esiintyi jo 2. lokakuuta 1950 julkaistussa ensimm\xc3\xa4isess\xc3\xa4 stripiss\xc3\xa4. Siin\xc3\xa4 h\xc3\xa4n sanoo vihaavansa Jaska Jokusta, mutta my\xc3\xb6hemmin heid\xc3\xa4t kuvattiin yst\xc3\xa4vin\xc3\xa4. Pave oli sarjan alkuvaiheessa Jaska Jokusta vanhempi, ja my\xc3\xb6hemminkin hivenen h\xc3\xa4nt\xc3\xa4 pidempi. Pave kuuluu Jaska Jokusen baseball-joukkueeseen. Pavella on lyhyt pystytukka._NEWLINE_Pave oli persoonaton hahmo, jonka rooliksi j\xc3\xa4i sarjan alkuvaiheen j\xc3\xa4lkeen l\xc3\xa4hinn\xc3\xa4 reagoida muiden k\xc3\xa4yt\xc3\xb6kseen. H\xc3\xa4nen esiintymisens\xc3\xa4 sarjassa alkoi harveta jo 1950-luvun aikana ja my\xc3\xb6hemmin h\xc3\xa4n poistui kokonaan. H\xc3\xa4net n\xc3\xa4htiin viimeisen kerran 1969, mink\xc3\xa4 lis\xc3\xa4ksi h\xc3\xa4nen nimens\xc3\xa4 mainitaan yhdess\xc3\xa4 1977 julkaistussa stripiss\xc3\xa4. Pave ehti esiintym\xc3\xa4\xc3\xa4n my\xc3\xb6s muutamissa ensimm\xc3\xa4isist\xc3\xa4 Tenavat-animaatioista, mutta h\xc3\xa4nell\xc3\xa4 oli yleens\xc3\xa4 korkeintaan yksi repliikki tarinaa kohden._NEWLINE_Pave sai nimens\xc3\xa4 Schulzin lapsuuden yst\xc3\xa4v\xc3\xa4n Sherman \xe2\x80\x9dShermy\xe2\x80\x9d Pleplerin mukaan.'